

Filosofijos institutas

Doktorantas Alfredas Buiko

**Sąmokslo teorijos fenomeno apibrėžimo problema**

Pranešimo tikslas – aptarti sąmokslo teorijos apibrėžimus šiuolaikinėje filosofijoje ir politikos moksle bei paminėti jų pagrindinius trūkumus. Skirtingi sąmokslo teorijų tyrinėtojai (Michaelis Dentithas, Brianas L. Keeley‘s, Michaelis Barkunas) skiria daug dėmesio sąmokslo teorijos apibrėžimo problemai, tačiau jų pateikiami apibrėžimai dažnai turi vienokių ar kitokių problemų. Šiuo pranešimu siekiama parodyti, jog sąmokslo teorijų reiškinį būtų galima apibrėžti remiantis modifikuota Ludwigo Wittgensteino „kalbos žaidimo“ samprata (t. y., apibrėžti sąmokslo teorijas ne tik kaip tam tikrą giluminę struktūrą turinčius įsitikinimus, bet ir kaip tam tikrame „kalbos žaidime“ aptinkamas etiketes). Visų pirma, šis apibrėžimo variantas leistų sąmokslo teorijas suvokti ir nagrinėti ne kaip atskirus, savyje uždarus įsitikinimus, bet kaip reiškinius, egzistuojančius ir galinčius būti atpažintus tik platesniame kultūriniame ir socialiniame kontekste. Antra, šis apibrėžimas leistų aiškiau parodyti dvilypę sąmokslo teorijų struktūrą ir demaskacijos momento svarbą sąmokslo teorijos identifikacijai.